Studieordning for

Master i journalistik

Denne studieordning er udarbejdet med hjemmel i

* Ministeriet for Videnskab, Teknologi og Udvikling, bekendtgørelse nr. 1187 af 10. december 2009 om masteruddannelser ved universiteterne (masterbekendtgørelsen)
* Ministeriet for Videnskab, Teknologi og Udvikling, bekendtgørelse nr. 857 af 1. juli 2010 om eksamen og censur ved universitetsuddannelser (eksamensbekendtgørelsen)
* Ministeriet for Forskning, Innovation og Videregående Uddannelser, bekendtgørelse nr. 1518 af 16. december 2013 om eksamen og censur ved universitetsuddannelser (eksamensbekendtgørelsen)
* Ministeriet for Videnskab, Teknologi og Udviklings bekendtgørelse nr. 250 af 15. marts 2007 om karakterskala og anden bedømmelse ved universitetsuddannelser (karakterbekendtgørelsen).

Uddannelsen er tilknyttet Studienævn for Masteruddannelser ved Samfunds- og Sundhedsvidenskab.

Uddannelsen er tilknyttet censorkorps for Statskundskab.

Studienævnet kan, når det er begrundet i usædvanlige forhold, dispensere fra de regler i studieordningen, der alene er fastlagt af universitetet.

*Relevant uddrag af bekendtgørelserne er i studieordningen gengivet med kursiv og med reference til de respektive bekendtgørelsers paragraffer, men det anbefales også at læse bekendtgørelserne i deres fulde ordlyd.*

Studieordningen har virkning for de studerende, der påbegynder masteruddannelsen den 1. september 2014.

Studieordningen er godkendt den 25. marts 2014 af Studienævn for Masteruddannelser ved Samfunds- og Sundhedsvidenskab, og den 28. maj 2014 af Dekanen for Det Samfundsvidenskabelige Fakultet

# 

Indhold

[1. Uddannelsens overordnede formål 4](#_Toc389043235)

[1.1 Kompetencebeskrivelse for masteruddannelsen 4](#_Toc389043236)

[2. Tilrettelæggelse m.v. 5](#_Toc389043237)

[2.1 Masteruddannelsens danske og engelske betegnelse 5](#_Toc389043238)

[2.2 Struktur og tidsfrist 5](#_Toc389043239)

[3. Adgangskrav m.v. 6](#_Toc389043240)

[3.1 Adgangsbetingelser 6](#_Toc389043241)

[3.2 Uddannelsesmæssige faglige forudsætninger 6](#_Toc389043242)

[3.3 Erhvervserfaring 7](#_Toc389043243)

[3.4 Deltagerbetaling 7](#_Toc389043244)

[4. Indhold m.v. 8](#_Toc389043245)

[4.1 Oversigt over fagtitler, ECTS, semester, eksamensvægt, censur- og bedømmelsesform 8](#_Toc389043246)

[4.2 Fagbeskrivelser og prøveformer 9](#_Toc389043247)

[4.3 Masterprojekt 9](#_Toc389043248)

[4.4 Beståelseskriterier 10](#_Toc389043249)

[5. Eksamen m.v. 11](#_Toc389043250)

[5.1 Pensumbeskrivelser 11](#_Toc389043251)

[5.2 Ordinær eksamen 11](#_Toc389043252)

[5.3 Eksamensbetingelser 11](#_Toc389043253)

[5.4. Eksamenssproget 11](#_Toc389043254)

[5.5 Antal eksamensforsøg 12](#_Toc389043255)

[5.6 Eksamens til- og afmelding 12](#_Toc389043256)

[5.8 Interne eller eksterne prøver 13](#_Toc389043257)

[5.9 Karakter eller bedømmelsen Bestået/ikke bestået 13](#_Toc389043258)

[5.10 Stave- og formuleringsevne 13](#_Toc389043259)

[5.11 Klager over eksamen 13](#_Toc389043260)

[6. Andre bestemmelser 15](#_Toc389043261)

[6.1 Regler om merit 15](#_Toc389043262)

[6.2 Meritankenævn og kvalifikationsnævn 15](#_Toc389043263)

[6.3 Klage 15](#_Toc389043264)

[6.4 Overgangsordninger 15](#_Toc389043265)

# 1. Uddannelsens overordnede formål

*Jf. Masterbekendtgørelsen §§ 1 og 3*

*Masteruddannelser er forskningsbaserede videregående uddannelser inden for videreuddannelsessystemet for voksne, der har til formål at give studerende med praktisk erhvervserfaring og en forudgående uddannelsesbaggrund en videregående uddannelse inden for et specialiseret område eller i et bredere perspektiv på et fagligt eller flerfagligt område.*

*En masteruddannelse gennemføres på et niveau, der svarer til en kandidatuddannelse.*

*En masteruddannelse udgør et selvstændigt afrundet uddannelsesforløb.*

Studienævnets udfyldende bestemmelser:

## 1.1 Kompetencebeskrivelse for masteruddannelsen

Viden og forståelse

En master i journalistik har viden om journalistisk teori og metode, som er baseret på den højeste internationale forskning. Centrale fagområder er journalistisk metode og formidling. Til støtte for de centrale fagområder, har dimittenden desuden viden om sociale medier, mediejura, journalistikkens værdigrundlag og rolle i samfundet samt forskelle og ligheder mellem kommunikation, pr og journalistik.

Masteren kan forstå og på et videnskabeligt grundlag reflektere over denne viden samt identificere relevante videnskabelige problemstillinger inden for fagområdet.

Færdigheder

En master i journalistik kan med udgangspunkt i sit oprindelige fag varetage journalistiske og andre formidlingsmæssige jobfunktioner i mediebranchen, kommunikationsbranchen og beslægtede brancher.,

Masteren kan på basis af samfundsvidenskabelige og humanistiske metoder.

vurdere teoretiske og praktiske problemstillinger inden for journalistik, medier og intern og ekstern kommunikation samt opstille nye analyse- og løsningsmodeller.

Masteren kan formidle faglige problemstillinger og diskutere fagrelevante problemstillinger med såvel fagfæller som ikke-specialister.

Kompetencer

En master i journalistik kan

* Arbejde med journalistik og andre typer formidling på et højt kvalificeret niveau i forskellige sammenhænge og på forskellige medieplatforme.
* Forstå og anvende de teorier, der ligger til grund for journalistikken i et moderne samfund.
* Tænke og arbejde systematisk.
* Udvise analytisk sans og evne til at overskue ny information.
* Tage ansvar for egen faglig udvikling.

# 2. Tilrettelæggelse m.v.

## 2.1 Masteruddannelsens danske og engelske betegnelse

*Jf. Masterbekendtgørelsen § 5*

*En masteruddannelse giver ret til at anvende betegnelsen ”master i” med efterfølgende angivelse af uddannelsens fagbetegnelse. På engelsk: ”Master of” efterfulgt af uddannelsens fagbetegnelse på engelsk.*

Fakultetets udfyldende bestemmelser:

Uddannelsen giver ret til betegnelsen Master i Journalistik. Uddannelsens engelske betegnelse er Master of Journalism.

## 2.2 Struktur og tidsfrist

*Jf. Masterbekendtgørelsen § 6*

*En masteruddannelse udbydes efter reglerne om deltidsuddannelse. Uddannelsen er normeret til 60 ECTS-point, der svarer til 1 års heltidsstudier.*

*Uddannelsen tilrettelægges som deltidsundervisning inden for en tidsramme på indtil 3 år, men kan også tilrettelægges som heltidsundervisning inden for en tidsramme på 1 år.*

*Universitetet fastlægger i studieordningen regler for, hvornår den studerende senest skal have afsluttet uddannelsen efter at være påbegyndt.*

*Jf. Masterbekendtgørelsen § 7*

*Uddannelsen tilrettelægges som fagligt afgrænsede moduler.*

*Et modul er et fagelement eller en gruppe af fagelementer, der har som mål at give den studerende en helhed af faglige kvalifikationer inden for en nærmere fastsat tidsramme angivet i ECTS-point, og som afsluttes med en eller flere prøver inden for bestemte eksamensterminer, der er angivet og afgrænset i studieordningen.*

Studienævnets udfyldende bestemmelser:

De 60 ECTS, som masteruddannelsen omfatter, er fordelt på et journalistisk håndværksfag over tre semestre, et sprogfag over to semestre, mediesociologiske fag over 2 semestre, mediejura over et semester, samt et afsluttende masterprojekt.

Uddannelsen er normeret til 1 studenterårsværk. Et studenterårsværk er en fuldtidsstuderendes arbejde i ét år.

Et studenterårsværk svarer til 60 point i European Credit Transfer System (ECTS).

Hele masteruddannelsen skal være færdiggjort senest 6 år fra studiestart.

# 3. Adgangskrav m.v.

*Jf. Masterbekendtgørelsen § 9*

*Adgang til uddannelsen er betinget af, at ansøgeren har gennemført mindst 1) en relevant bacheloruddannelse, 2) en relevant professionsbacheloruddannelse, 3) en relevant mellemlang videregående uddannelse, 4) en relevant diplomuddannelse gennemført som et reguleret forløb, eller 5) en relevant udenlandsk uddannelse på same niveau.*

*Universitetet fastsætter i studieordningen regler om krav til ansøgerens relevante uddannelsesmæssige faglige forudsætninger.*

*Ansøgere skal have mindst 2 års relevant erhvervserfaring efter gennemført adgangsgivende uddannelse. Universitetet fastsætter i studieordningen regler om krav til ansøgerens erhvervserfaring.*

*Universitetet kan optage ansøgere, der ikke opfylder betingelserne, men som ud fra en konkret vurdering skønnes at have uddannelsesmæssige forudsætninger, der kan sidestilles hermed, herunder ansøgere der har gennemført en diplomuddannelse som fleksibelt forløb*

*Universitetet kan fastsætte, at ansøgeren senest inden det tidspunkt, der er fastsat for studiestarten, skal aflægge supplerende prøver.*

Studienævnets udfyldende bestemmelser:

## 3.1 Adgangsbetingelser

For at blive optaget på masteruddannelsen skal man have én af følgende adgangsgivende uddannelser:

* en kandidatuddannelse
* en bacheloruddannelse
* en professionsbacheloruddannelse
* en diplomuddannelse gennemført som reguleret forløb
* en mellemlang videregående uddannelse.

Den adgangsgivende eksamen skal være relevant for masteruddannelsens fagområde.

**Krav om dansk**   
Ansøgere med udenlandsk eksamen skal endvidere have bestået Studieprøven i dansk som andetsprog (tidligere Dansk Prøve 2). Det er et krav, at alle Studieprøvens 4 delelementer er bestået med karakteren 6 eller derover på 13-skalaen eller 02 eller derover på 7-trinsskalaen.

Institutionen kan give adgang til uddannelsen for ansøgere, der ikke opfylder disse betingelser, men som ud fra en konkret vurdering skønnes at have de nødvendige forudsætninger for at kunne gennemføre uddannelsen.

En sådan konkret vurdering kan omfatte bl.a. en motiveret ansøgning med levnedsbeskrivelse samt evt. en personlig samtale og/eller en optagelsesprøve.

## 3.2 Uddannelsesmæssige faglige forudsætninger

Ansøgeren skal kunne formulere sig skriftligt på korrekt og flydende dansk.

## 3.3 Erhvervserfaring

Ansøgeren skal have mindste 2 års relevant erhvervserfaring efter gennemført adgangsgivende uddannelse, fx inden for journalistik, kommunikation, formidling eller undervisning.

## 3.4 Deltagerbetaling

I henhold til reglerne i bekendtgørelsen om deltidsuddannelse ved universiteterne (deltidsbekendtgørelsen) opkræves der betaling for deltagelse i undervisningen inkl. prøver og anden bedømmelse. Oplysninger om betaling, prisstruktur, og hvad betalingen dækker, kan findes under www.sdu.dk/masterjournalistik

Se også pkt. 5 for bestemmelser omkring eksamensforsøg.

Studerende, der ikke ønsker at deltage i alle studiets elementer, kan optages som enkeltfagsstuderende, hvis adgangskravene er opfyldt. På grund af den faglige progression forventes enkeltfagsstuderende ved valg af fag at have tilegnet sig de samme faglige forudsætninger som de almindelige studerende. Der udstedes bevis for beståede fag.

# 4. Indhold m.v.

*Jf. Masterbekendtgørelsen § 11*

*Den enkelte uddannelse omfatter efter regler fastsat i studieordningen:*

1. *Et antal obligatoriske moduler svarende til mindst 30 ECTS-point, der er konstituerende for uddannelsens identitet og kompetenceprofil.*
2. *Et afsluttende masterprojekt svarende til mindst 12 ECTS-point og højst 20 ECTS-point, der inden for et af universitetet godkendt emne dokumenterer, at niveauet for uddannelsen er opnået.*

*Uddannelsen kan endvidere indeholde et antal valgfrie moduler eller egentlige specialiseringsmoduler. Hvis uddannelsen tilrettelægges med specialiseringer, skal masterprojektet udarbejdes inden for specialiseringen.*

## 4.1 Oversigt over fagtitler, ECTS, semester, eksamensvægt, censur- og bedømmelsesform

|  |  |  |  |  |  |
| --- | --- | --- | --- | --- | --- |
| Fagtitel | ECTS-  point | Rækkefølge  (Semester) | Eksamens-vægt | Censurform  (intern/ekstern) | Bedømmelse  (7-skala/B/IB) |
| **Obligatoriske fag** |  |  |  |  |  |
| Journalistisk håndværk 1 | 5 | 1. semester | 2 | Intern | 7-trins-skalaen |
| Journalistisk sprog 1 | 5 | 1. semester | 1 | Intern | 7-trins-skalaen |
| Journalistikkens værdigrundlag og rolle i samfundet | 5 | 1. semester | 1 | Intern | 7-trins-skalaen |
| Journalistisk håndværk 2 | 5 | 2. semester | 2 | Ekstern | 7-trins-skalaen |
| Journalistisk sprog 2 | 5 | 2. semester | 1 | Ekstern | 7-trins-skalaen |
| Mediejura | 5 | 2. semester | 1 | Intern | 7-trins-skalaen |
| Journalistisk håndværk 3 | 5 | 3. semester | 2 | Ekstern | 7-trins-skalaen |
| Sociale medier i teori og praksis | 5 | 3. semester | 1 | Intern | Bestået/Ikke bestået |
| Journalistik, kommunikation og PR | 5 | 3. semester | 1 | Ekstern | 7-trins-skalaen |
| Masterprojekt | 15 | 4. semester | 3 | Ekstern | 7-trins-skalaen |

Terminologi vedr. censur:

**Intern**

Enten internt bedømt, som betyder:

- at det er eksaminator alene, der foretager bedømmelsen.

Eller intern censur, som betyder:

- at det er eksaminator og intern censor, der foretager bedømmelsen.

**Ekstern**

Ved ekstern censur forstås:

- at det er eksaminator og ekstern censor, udpeget fra censorkorpset, der foretager bedømmelsen.

## 4.2 Fagbeskrivelser og prøveformer

Fagbeskrivelserne er den del af studieordningen, der beskriver de enkelte fag. Fagbeskrivelser og prøveformer opdateres to gange årligt og offentliggøres på uddannelsens hjemmeside. Fagbeskrivelserne indeholder oplysning om:

* Fagets danske og engelske titel.
* Hvilken campusby faget udbydes i.
* Fagets niveau (bachelor- eller kandidatfag).
* Det ansvarlige studienævn.
* Studienævnets godkendelsesdato.
* Fagansvarlig underviser.
* Ansvarligt institut.
* ECTS-point / årsværksværdi.
* De faglige forudsætninger (anbefalede, ikke påkrævede).
* Fagets formål og sigte.
* Fagets indhold (Centrale områder).
* Fagets målbeskrivelse.
* Litteratur.
* Undervisningstidspunkt (efterår eller forår).
* Undervisningsform og –sprog.
* Eksamenstidspunkt.
* Eksamensbetingelser (opfyldes for at deltage i eksamen).
* Prøveform, intern eller ekstern bedømmelse samt 7-skala eller bestået/ikke bestået.

Der eksamineres maksimalt 3 gange efter et fags afvikling, med mindre faget udbydes igen, og eksamensformen samt pensum er altid den aktuelt gældende.

Det er kun tilladt at følge fag, der indgår i det studium, man er indskrevet på, med mindre der er opnået forhåndsgodkendelse af merit fra studienævnet for fag, som ikke udbydes på eget studium.

## 4.3 Masterprojekt

Masterprojektet skal demonstrere det overblik, den indsigt og de færdigheder, de studerende har opnået gennem studieforløbet. De studerende skal gennem masterprojektet demonstrere evnen til:

1. selvstændigt at indkredse, afgrænse og ved hjælp af relevante akademiske redskaber analysere en journalistisk problemstilling efter eget valg,

2. udarbejde et journalistisk produkt, som tager afsæt i analysen.

Udfyldende bestemmelser for masterprojektet fremgår af fagbeskrivelsen.

## 4.4 Beståelseskriterier

*Jf. Karakterbekendtgørelsen §§ 14-17*

*En prøve er bestået, når der er opnået mindst karakteren 02 eller bedømmelsen Bestået. En bestået prøve kan ikke tages om.*

*Består en prøve af flere delprøver, skal karakteren for den samlede prøve være mindst 02. Hvis den samlede prøve er bestået, kan delprøver med karakteren 00 eller –3 ikke tages om. Selv om den samlede prøve ikke er bestået, kan delprøver med karakteren 02 eller derover ikke tages om.*

*Det kan fastsættes, at to eller flere prøver skal bestås i samme eksamenstermin.*

*Det kan fastsættes, at to eller flere prøver bestås på et samlet karaktergennemsnit. I så fald skal gennemsnittet være mindst 2,0 uden oprunding.*

*Det fastsættes, hvilke karakterer der indgår i det samlede eksamensresultat.*

*Det kan fastsættes, at det samlede eksamensresultat udtrykkes ved en gennemsnitskvotient. Ved beregningen af gennemsnitskvotienten medtages én decimal. En eksamen er bestået, når gennemsnitskvotienten er mindst 2,0 uden oprunding, og når alle prøver, der bedømmes med Bestået/ikke bestået, er bestået.*

*Hvis der ikke beregnes gennemsnit, skal alle prøver, der indgår i eksamen, være bestået.*

Studienævnets udfyldende bestemmelser:

Uddannelsen er bestået, når der for hvert enkelt fag er opnået en karakter på 02 eller derover eller bedømmelsen bestået.

Såfremt et fag består af delprøver, fremgår det af de respektive fagbeskrivelser, hvorledes delprøverne vægter i fagets endelige bedømmelse.

# 5. Eksamen m.v.

*Jf. Masterbekendtgørelsen § 12*

*For eksamen og udstedelse af eksamensbeviser gælder:*

1. *Bekendtgørelse om eksamen og censur ved universitetsuddannelser (eksamensbekendtgørelsen).*
2. *Bekendtgørelse om karakterskala og anden bedømmelse ved universitetsuddannelser (karakterbekendtgørelsen).*

## 5.1 Pensumbeskrivelser

Eksamenspensum udgives på studiets side på www.sdu.dk. Eksamenspensum er en del af studieordningen. Der eksamineres altid i nyeste pensum.

## 5.2 Ordinær eksamen

Der afholdes som hovedregel ordinære eksamener ved afslutningen af et undervisningsforløb, hhv. januar og juni. Dette vil fremgå af de respektive fagbeskrivelser.

Deltagerne er automatisk tilmeldt eksamen, når rettidig betaling er registrering.

## 5.3 Eksamensbetingelser

Eksamensbetingelser, der er opfyldt før 1. ordinære eksamensforsøg, skal ikke gentages ved et evt. nyt eksamensforsøg.

## 5.4. Eksamenssproget

*Jf. Eksamensbekendtgørelsen § 6*

*I uddannelser, der udbydes på dansk, aflægges prøverne på dansk, med mindre det er en del af prøvens formål at dokumentere den studerendes færdigheder i et fremmedsprog. Prøverne kan dog aflægges på svensk og norsk i stedet for dansk, medmindre det er en del af prøvens formål at dokumentere færdigheder i dansk.*

*Universitetet kan i øvrigt, hvor forholdene gør det muligt, tillade studerende at aflægge en prøve på et fremmedsprog. Det gælder dog ikke, hvis det er en del af prøvens formål at dokumentere færdigheder i dansk eller i et bestemt andet fremmedsprog.*

*Har undervisningen i et fag været gennemført på et fremmedsprog, aflægges prøven på dette sprog, medmindre det er en del af prøvens formål at dokumentere den studerendes færdigheder i et andet sprog. Universitetet kan fravige den regel.*

*I uddannelser, der udbydes på engelsk eller et andet fremmedsprog, aflægges prøverne på det udbudte sprog, medmindre det er en del af prøvens formål at dokumentere den studerendes færdigheder i et andet sprog. Universitetet kan fravige denne regel.*

## 5.5 Antal eksamensforsøg

*Jf. Eksamensbekendtgørelsen § 13*

*En bestået prøve kan ikke tages om, jf. karakterbekendtgørelsen.*

*Den studerende har 3 prøveforsøg til at bestå en prøve m.v. Universitetet kan tillade yderligere forsøg, hvis der foreligger usædvanlige forhold. Manglende studieegnethed er ikke et udsædvanligt forhold.*

*En studerende, der anden gang skal have sin undervisningsdeltagelse bedømt, kan forlange at aflægge prøve i stedet. Universitetet kan dog fastsætte i studieordningen, at dette ikke gælder for studiestartsprøven. Undervisningsdeltagelse, hvortil der knytter sig praktiske øvelser, kan ikke erstattes af en prøve.*

*Hvis en studerende modtager tilbud om omprøve i forbindelse med væsentlige fejl og mangler i prøven, ved en klage eller ved ankenævnets afgørelse betragtes dette ikke som et af de 3 prøveforsøg.*

## 5.6 Eksamens til- og afmelding

*Jf. Eksamensbekendtgørelsen § 14 stk. 4.*

*Universitetet fastsætter regler om tilmelding og framelding til prøver for studerende, der er optaget på en masteruddannelse.*

*Ved tilmelding af den studerende til et fagelement mv. hvortil der er tilknyttet en eller flere prøver, er den studerende automatisk tilmeldt til prøven eller prøverne. Universitetet fastsætter samtidig en frist for rettidig afmelding fra prøven.*

*Hvis rettidig afmelding ikke foreligger, betragtes prøven med hensyn til antal prøveforsøg som påbegyndt.*

*Universitetet kan dispensere fra de fastsatte frister, hvis der foreligger usædvanlige forhold.*

Studienævnets udfyldende bestemmelser:

Tilmeldingsfrister til omprøve- og sygeeksamen offentliggøres fra sekretariatet.

Fristen for rettidig afmelding er 1 uge før end eksamen finder sted (skriftlige eksamener), en opgave udleveres (hjemmeopgaver) eller en eksamen påbegyndes (mundtlige eksameners 1. eksamensdag), dvs. hvis en eksamen eksempelvis afholdes en mandag, er sidste afmeldingsfrist mandagen 1 uge før.

***5.7 Syge- og omprøve***

*Jf. Eksamensbekendtgørelsen § 18*

*På uddannelser, hvor der er eksamenstermin i slutningen af efterårssemesteret, skal studerende, der har deltaget i en ordinær prøve uden at bestå denne, have mulighed for at gå til omprøve i samme eksamenstermin eller i umiddelbar forlængelse heraf, dog senest i februar. På uddannelser, hvor der er eksamenstermin i slutningen af forårssemesteret, skal studerende, der har deltaget i en ordinær prøve uden at bestå denne, have mulighed for at gå til omprøve i samme eksamenstermin eller i umiddelbar forlængelse heraf, dog senest i august. Tilsvarende gælder, hvis studerende har været forhindret i at deltage i en ordinær prøve på grund af sygdom.*

*Det kan fastsættes i studieordningen, at omprøven eller sygeprøven har en anden prøve- eller bedømmelsesform end den ordinære prøve. Det gælder dog ikke for masterprojektet.*

Studienævnets udfyldende bestemmelser:

Omprøve (fornyet eksamen i samme termin) afholdes for efterårsfagene i februar og for forårsfagene i august. Studienævnene kan beslutte at afholde yderligere omprøver i næstfølgende eksamenstermin. Dette vil fremgå af de respektive fagbeskrivelser. Deltagelse i omprøven kræver, at man har deltaget i ordinær eksamen i samme eksamenstermin. Studienævnet kan beslutte at ændre prøveform- og bedømmelsesform til reeksamen. Dette vil i givet fald blive offentliggjort efter tilmeldingsfristens udløb.

Sygeeksamen bevilges på baggrund af gyldig dokumentation fremsendt til Eksamenskontoret. Ved bevilget sygeeksamen annulleres eksamensforsøget for den ordinære eksamen. Sygeeksamen afholdes på samme tidspunkter som omprøverne, hhv. februar og august. Studienævnet kan beslutte at ændre prøve- og bedømmelsesform til sygeeksamen. Dette vil i givet fald blive offentliggjort efter tilmeldingsfristens udløb.

## 5.8 Interne eller eksterne prøver

*Jf. Eksamensbekendtgørelsen § 20*

*De eksterne prøver skal dække uddannelsens væsentlige områder, herunder bachelorprojekt. Mindst 1/3 af uddannelsens samlede ECTS-point skal dokumenteres ved eksterne prøver. Dette gælder dog ikke for meritoverførte prøver.*

## 5.9 Karakter eller bedømmelsen Bestået/ikke bestået

*Jf. Eksamensbekendtgørelsen § 23.*

*Ved bedømmelse gives karakterer efter 7-trins-skalaen eller bedømmelsen »Bestået« eller »Ikke bestået« eller bedømmelsen »Godkendt« eller »Ikke godkendt«, jf. karakterbekendtgørelsen. Bachelorprojekt bedømmes efter 7-trins-skalaen. For undervisningsdeltagelse, gives bedømmelsen »Bestået« eller »Ikke bestået« eller bedømmelsen »Godkendt« eller »Ikke godkendt«.*

*Bedømmelsen »Bestået« eller »Ikke bestået« eller bedømmelsen »Godkendt« eller »Ikke godkendt« kan højst anvendes ved prøver, der dækker 1/3 af uddannelsens ECTS-point. Det gælder dog ikke for meritoverførte prøver.*

## 5.10 Stave- og formuleringsevne

*Jf. Eksamensbekendtgørelsen § 24*

*Ved bedømmelse af bachelorprojekt, kandidatspeciale, masterprojekt og andre større skriftlige opgaver skal der ud over det faglige indhold også lægges vægt på den studerendes stave- og formuleringsevne.*

*Universitetet kan dispensere fra reglerne for studerende, der dokumenterer en relevant specifik funktionsnedsættelse, medmindre stave- og formuleringsevnen er en væsentlig del af prøvens formål.*

## 5.11 Klager over eksamen

*Jf. Eksamensbekendtgørelsen §§ 34 og 37*

*Klager over prøver eller anden bedømmelse, der indgår i eksamen, indgives af den studerende til universitetet. Klagen skal være skriftlig og begrundet.*

*Klagen skal indgives senest 2 uger efter, at bedømmelsen er meddelt. Fristen løber dog tidligst fra den dato, der er meddelt for bedømmelsen. Universitetet kan dispensere fra klagefristen, hvis der foreligger usædvanlige forhold.*

*Klageren skal senest 2 uger efter, at universitetets afgørelse er meddelt klageren, acceptere tilbud om ombedømmelse eller omprøve. Ombedømmelse eller omprøve skal finde sted hurtigst muligt. Hvis eksamensbeviset er udstedt skal universitetet inddrage beviset, indtil bedømmelsen foreligger, og eventuelt udstede et nyt bevis. Ved ombedømmelse og omprøve udpeges nye eksaminatorer af universitetet og eventuelle censorer af censorformanden. Ved ombedømmelse skal bedømmerne have forelagt sagens akter, herunder opgaven, besvarelsen, klagen, de oprindelige bedømmeres udtalelse, klagerens kommentarer og universitetets afgørelse.Bedømmelsen ved ombedømmelse og omprøve, som kan resultere i en lavere karakter, meddeles til universitetet af bedømmerne. Ved ombedømmelse af skriftlige prøver vedlægger bedømmerne en skriftlig begrundelse for bedømmelsen. Bedømmelsen efter ombedømmelse og omprøve kan ikke indbringes for anden administrativ myndighed.*

# 6. Andre bestemmelser

## 6.1 Regler om merit

*Jf. Masterbekendtgørelsen § 16*

*Universitetet kan, i det enkelte tilfælde eller ved almindelige regler fastsat af universitetet, godkende, at beståede uddannelseselementer efter denne bekendtgørelse træder i stedet for uddannelseselementer i en anden masteruddannelse efter denne bekendtgørelse (merit). Universitetet kan tillige godkende, at beståede uddannelseselementer fra en anden godkendt dansk masteruddannelse eller tilsvarende udenlandsk uddannelse træder i stedet for uddannelseselementer efter denne bekendtgørelse.*

*Et masterprojekt fra en afsluttet masteruddannelse kan ikke meritoverføres til en ny masteruddannelse.*

*Afgørelse træffes på grundlag af en faglig vurdering.*

## 6.2 Meritankenævn og kvalifikationsnævn

*Jf. Masterbekendtgørelsen § 17*

*Universitetets afgørelse, for så vidt angår afslag eller delvis afslag på merit for beståede danske uddannelseselementer og forhåndsmerit for danske eller udenlandske uddannelseselementer, kan indbringes for et meritankenævn, jf. bekendtgørelse om ankenævn for afgørelse om merit i universitetsuddannelser (meritankenævnsbekendtgørelsen).*

*Universitetets afgørelse, for så vidt angår afslag eller delvis afslag på merit for beståede udenlandske uddannelseselementer, kan indbringes for Kvalifikationsnævnet, jf. lov om vurdering af udenlandske uddannelseskvalifikationer m.v.*

## 6.3 Klage

*Jf. Masterbekendtgørelsen § 21*

*Universitetets afgørelser efter denne bekendtgørelse kan indbringes for Universitets- og Bygningsstyrelsen af den, afgørelsen vedrører (klageren), når klagen vedrører retlige spørgsmål. Fristen for indgivelse af klage er 2 uger fra den dag, afgørelsen er meddelt klageren.*

*Klagen indgives til universitetet, der afgiver en udtalelse. Klageren skal have lejlighed til at kommentere universitetets udtalelse inden for en frist af mindst 1 uge. Universitetet sender klagen til styrelsen vedlagt udtalelsen og klagerens eventuelle kommentarer.*

## 6.4 Overgangsordninger

Studerende, der er optaget 1. februar 2011 og tidligere, fortsætter uddannelsen efter de hidtil gældende studieordninger, men henvisningerne i studieordningerne til eksamensbekendtgørelsen erstattes af teksten i den nye eksamensbekendtgørelse, jf. denne studieordnings side 2.

Studerende, der er påbegyndt uddannelsen 1. februar 2012, skal indsende ansøgning til Studienævnet med henblik på:

*enten* at få opstillet et studieforløb, hvor fag fra ny studieordning erstatter fag, som ikke længere udbydes

*eller*  at blive overført til ny studieordning inkl. oversigt over hvilke fag, der kan meritoverføres.